กบง.เก็บเงินกองทุน LPG เพิ่ม 32 สต./กก. หลังราคาตลาดโลกลด พร้อมคงขายปลีก
กบง.เก็บเงินกองทุน LPG เพิ่ม 32 สต./กก. หลังราคาตลาดโลกลด พร้อมคงขายปลีก
8 มิ.ย. 2558

นายณรงค์ชัย อัครเศรณี รัฐมนตรีว่าการกระทรวงพลังงาน เปิดเผยว่า การประชุมคณะกรรมการบริหารนโยบายพลังงาน (กบง.) ได้พิจารณาโครงสร้างราคาก๊าซ LPG เดือนมิ.ย.58 ตามแนวโน้มสถานการณ์ราคาก๊าซ LPG ตลาดโลก (CP) ซึ่งปัจจุบันอยู่ที่ 49 เหรียญสหรัฐ/ตัน โดยปรับตัวลดลงจากเดือนก่อน 50 เหรียญสหรัฐ/ตัน ส่งผลให้ราคา ณ โรงกลั่นซึ่งเป็นราคาซื้อตั้งต้นของก๊าซ LPG โดยใช้ต้นทุนเฉลี่ยแบบถ่วงน้ำหนักจากแหล่งผลิตและแหล่งจัดหา (โรงแยกก๊าซธรรมชาติ โรงกลั่นน้ำมัน และการนำเข้า) ปรับลดลง 0.32 บาท/กก.
แต่เนื่องจากการเปลี่ยนแปลงราคาไม่มาก ซึ่งหากปรับลดก็อาจไม่ส่งผลต่อราคาขายปลีกก๊าซ LPG มากนัก ดังนั้น ที่ประชุมจึงเห็นควรนำเงินเข้ากองทุนน้ำมันเชื้อเพลิง ในส่วนของก๊าซ LPG เพื่อสำรองไว้ใช้บริหารราคาขายปลีกก๊าซ LPG ในอนาคต เมื่อต้นทุนในการจัดหาก๊าซ LPG เพิ่มมากขึ้น โดยให้คงราคาขายปลีกก๊าซ LPG เดือนมิ.ย.58 คงเดิมเท่ากับเดือนพ.ค. ที่ 23.96 บาท/กก. และปรับเพิ่มอัตราเงินเก็บเข้ากองทุนของก๊าซ LPG ขึ้น 0.32 บาท/กก. จาก 0.63 บาท/กก. เป็น 0.95 บาท/กก. โดยมีผลบังคับใช้ตั้งแต่วันที่ 9 มิ.ย.58 เป็นต้นไป
ทั้งนี้ จะทำให้กองทุนน้ำมันฯในส่วนของก๊าซ LPG มีรายรับ เพิ่มขึ้นจาก 112 ล้านบาท/เดือน เป็น 330 ล้านบาท/เดือน จากการปรับโครงสร้างราคาก๊าซ LPG ที่ผ่านมา ทำให้มีการผลิตก๊าซ LPG ในประเทศสูงขึ้น และมีการนำเข้าลดลงอย่างมีนัยสำคัญ จากเดิมปริมาณนำเข้าเฉลี่ยปี 57 อยู่ที่ 1.82 แสนตัน/เดือน ในเดือนธ.ค.57 คาดว่าจะลดลงเหลือเพียง 9 หมื่นตัน/เดือนในเดือนมิ.ย.